Sharks knak Harlequins ondanks 2 kaarteMakazole Mapimpi in aksie. (Foto: Sharks/Facebook) Dit sit nie in enige span se broek om ŉ rugbywedstryd te wen as een van die Springbokstutte met sowat 20 minute se speeltyd oor ŉ rooi kaart kry nie. Wat nog daarvan dat die span vir sowat 8 minute met net 13 man moes speel nadat sy Springbokhaker ŉ geel kaart gekry het. Dit was die Sharks se nagmerrie in sy kragmeting in die Europese Kampioenebeker-reeks teen Harlequins, een van Engelse rugby se spogspanne. Maar Saterdagmiddag op Kingspark in Durban het die Sharks met ŉ vertoning vol passie, durf en geesdrif (en dalk ŉ oormaat fisiekheid) teen Harlequins gewys dat hy onder die nuwe afrigter, Neil Powell, nou agter die stuur, van krag tot krag gaan. Die Sharks het met 39 – 31 gewen nadat hulle rustyd met 22 – 14 voor was. Hulle was met 29 – 14 voor toe eers Bongi Mbonambi ŉ geel kaart en ’n rukkie later Ox Nche ŉ rooi kaart (vir ŉ kopstamp-duikslag) gekry het. Harlequins het byna die knoop deurgehak met die Springboksenter André Esterhuizen (twee drieë) byna onstuitbaar naby die doellyn. Maar nadat die Sharks se Boeta Chamberlain kort voor die einde ŉ skitterdrie gedruk het, was die sakkie toegeknoop. Die Sharks se sterkpunte is ŉ baie stewige pak, met Eben Etzebeth aan die spits. Hy het met sy veerkrag in die lynstane, duikslae en dryfwerk dit vir Harlequins nag gemaak. Agterlangs was Makazole Mapimpi vol geesdrif en hy het by verskeie geleenthede Harlequins se verdediging oopgeklief. Dan het die skrumskakel Jaden Hendrikse ook met sy kalmte en skoppe indruk gemaak. Punte: Sharks 39 (22): Drieë: Bongi Mbonambi, Makazole Mapimpi (2), Werner Kok, Boeta Chamberlain. Doelskoppe: Curwin Bosch (4). Strafdoele: Bosch (2). Harlequins 31 (14): Drieë: Josh Bassett (2), Will Evans, André Esterhuizen (2). Doelskoppe: Tommaso Allan (2), William Edwards.